text: Én dags fravær kan koste 3200 i bøde 
  01 juli 2011 kl. 08.52
  Tager forældre til efterskoleelever deres børn ud af skolen blot en enkelt dag, risikerer det at koste dem 3200 kroner i bøde.
  Forældre, der har børn på efterskole, skal tænke sig godt om, inden de tager poden ud en enkelt dag i forbindelse med eksempelvis en familiefest.
  De risikerer nemlig, at skolen giver forældrene en bøde på op til 3200 kr.
  Mister eleven en dags undervisning, så mister skolen nemlig en hel uges statstilskud.
  Den udgift vil flere skoler dele med forældrene.
  - Vi kunne selvfølgelig som skole sige, at vi går ind og dækker tabet, men vi binder jo vores budgetter op på, at vi kan regne med at få statstilskuddene for hver eneste uge, siger forstander på Koldingegnens Idrætsefterskole, Morten Svane til JydskeVestkysten.
  